21 : 44 Испания : Брекзит няма да промени живота в Гибралтар Испанският външен министър Алфонсо Дастис увери , че преминаването на хиляди погранични работници между Гибралтар и Испания няма да бъде засегнато от Брекзит въпреки претенциите на Мадрид върху тази британска територия , предаде Франс прес , цитирана от БТА . " Нищо няма да се промени " след излизането на Великобритания от ЕС , заяви Дастис . Хората ще могат да продължат да живеят на едното място и да работят в другото . Нямаме намерение да затрудняваме живота на хората , нито да затваряме някоя граница или да усложняваме придвижването " , добави той . Хиляди испанци и пребиваващи в Испания граждани на други държави преминават границата всеки ден , за да работят в малката британска територия , главно във финансовите услуги и онлайн хазарта . Някои гибралтарци пък минават по обратния маршрут . Испания има претенции над тази територия , която отстъпи на Великобритания през 1713 г . Испанското правителство обвинява Гибралтар , че е данъчно убежище или че толерира контрабандата на тютюн . Дастис за пореден път увери , че не иска да превръща испанските претенции над Гибралтар в препъни - камък в преговорите по условията за излизането на Великобритания от ЕС . " Самите ние имаме силен интерес да запазим тесните си отношения с Великобритания и искаме да ги подобрим за движението на хора и инвестициите . Великобритания е мястото , където най - много се насочват нашите инвеститори " , посочи испанският външен министър . " Струва ни се обаче логично да замразим прилагането за Гибралтар на споразумението между ЕС и Великобритания за Брекзита докато не бъдат решени някои дребни досадни проблеми " , като възможността за съвместно ползване на летището на Гибралтар и обменът на данъчна информация , отбеляза Дастис . Летището е построено на земна ивица , която свързва Гибралтар с Испания . Тя не е била включена в прехвърлянето на Гибралтар от 1713 г . Испания редовно повдига въпроса за обмена на фискални данни , а Гибралтар уверява , че спазва международните закони в тази област .